**ΚΑΝΟΝΙΣΜΟΣ ΜΕΡΙΚΗΣ ΦΟΙΤΗΣΗΣ**

**Άρθρο 1
Δικαίωμα υποβολής αίτησης**

1.Δικαίωμα υποβολής αίτησης για μερική φοίτηση σύμφωνα με την παρ. 3 του άρθρου 76 του Ν. 4957/2022 έχουν:

α) οι φοιτητές/τριες που αποδεδειγμένα εργάζονται τουλάχιστον είκοσι (20) ώρες την εβδομάδα,

β) οι φοιτητές/τριες με αναπηρία και ειδικές εκπαιδευτικές ανάγκες,

γ) οι φοιτητές/τριες που παράλληλα είναι αθλητές/τριες και υπάγονται στις περιπτώσεις, όπως αυτές προβλέπονται στην ισχύουσα νομοθεσία.

Για την ένταξή τους στο καθεστώς μερικής φοίτησης οι ανωτέρω φοιτητές/τριες δεν πρέπει να έχουν υπερβεί το ανώτατο όριο φοίτησης, σύμφωνα με τις διατάξεις της παρ. 1 του άρθρου 76 και των μεταβατικών διατάξεων του άρθρου 454 του ν. 4957/2022.

**Άρθρο 2**

**Υποβολή αίτησης για ένταξη σε καθεστώς μερικής φοίτησης**

Η αίτηση (ΥΠΟΔΕΙΓΜΑ 1-ΠΑΡΑΡΤΗΜΑΤΟΣ) μαζί με τα έγγραφα που αποδεικνύουν τις προϋποθέσεις οι οποίες συντρέχουν για τη δυνατότητα μερικής φοίτησης υποβάλλονται ηλεκτρονικά ή αυτοπροσώπως στη Γραμματεία του οικείου Τμήματος.

 Η υποβολή των αιτήσεων θα πραγματοποιείται κατά την προθεσμία ανανέωσης εγγραφών εξαμήνου του Τμήματος, όπως αυτή θα ορίζεται με σχετική ανακοίνωση της οικείας Γραμματείας.

Οι πρωτοετείς φοιτητές/τριες καθώς και οι μετεγγραφέντες φοιτητές/τριες θα υποβάλλουν την αίτηση εντός της περιόδου εγγραφής τους στο οικείο τμήμα.

Η Γραμματεία του Τμήματος διαβιβάζει προς έγκριση τις αιτήσεις στην Κοσμητεία της Σχολής.

**Άρθρο 3**

**Απαιτούμενα δικαιολογητικά ανά κατηγορία φοιτητών**

Ταυτόχρονα με την αίτηση κατατίθενται, ως επισυναπτόμενα, έγγραφα που αποδεικνύουν τις προϋποθέσεις, οι οποίες πρέπει να συντρέχουν για τη δυνατότητα μερικής φοίτησης.

Ειδικότερα:

α) Φοιτητές/τριες που ανήκουν στην κατηγορία των εργαζομένων και εργάζονται τουλάχιστον είκοσι (20) ώρες την εβδομάδα οφείλουν να προσκομίσουν τη σχετική σύμβαση εργασίας ή βεβαίωση εργοδότη/τριας πρόσφατη καθώς και τα προβλεπόμενα για τους ασφαλισμένους στον ιδιωτικό τομέα ένσημα, ενώ για τους υπαλλήλους του Δημοσίου Τομέα κατατίθεται «Βεβαίωση υπηρεσιακής κατάστασης».

β) Φοιτητές/τριες που ανήκουν στην κατηγορία των φοιτητών με αναπηρία οφείλουν να προσκομίσουν βεβαίωση διαπίστωσης της αναπηρίας από Κέντρα Πιστοποίησης Αναπηρίας (ΚΕΠΑ) ή από επταμελή υγειονομική επιτροπή δημόσιου νοσοκομείου. Φοιτητές/τριες που έχουν εγγραφεί με την ειδική κατηγορία των φοιτητών με αναπηρία, δεν απαιτείται να προσκομίσουν επιπλέον των προσκομισθέντων για την εγγραφή τους δικαιολογητικά.

γ) Φοιτητές/τριες που ανήκουν στην κατηγορία των αθλητών/τριών, οφείλουν να προσκομίσουν βεβαίωση από τη Γενική Γραμματεία Αθλητισμού ή την Ολυμπιακή Επιτροπή, ή από το Αθλητικό Σωματείο το οποίο είναι εγγεγραμμένο στο μητρώο της Γενικής Γραμματείας Αθλητισμού (στην βεβαίωση θα πρέπει να αναγράφεται ο αριθμός μητρώου της ΓΓΑ και ο αριθμός αθλητικής αναγνώρισης του σωματείου), κατά περίπτωση, στην οποία θα πιστοποιείται ο λόγος για τον οποίο ζητείται η ένταξή του σε καθεστώς μερικής φοίτησης, σύμφωνα με τα οριζόμενα στις σχετικές διατάξεις.

 Η αρμόδια υπηρεσία του Ιδρύματος δύναται να ζητήσει συμπληρωματικά κάθε άλλο δικαιολογητικό το οποίο κρίνει απαραίτητο για την εξέταση της αίτησης.

 Οι βεβαιώσεις των περιπτώσεων α’ και γ’ θα πρέπει να κατατίθενται εκ νέου στη Γραμματεία του οικείου Τμήματος στην αρχή κάθε ακαδημαϊκού έτους, ώστε να διαπιστώνεται αν εξακολουθούν να συντρέχουν οι λόγοι για την ένταξη σε καθεστώς μερικής φοίτησης.

**Άρθρο 4**

**Διαδικασία έγκρισης/απόρριψης αίτησης μερικής φοίτησης**

Για την έγκριση ή την απόρριψη της αίτησης εκδίδεται, μετά από εισήγηση του οικείου Τμήματος με συνημμένη σε αυτήν την υποβληθείσα αίτηση και τα προβλεπόμενα κατά περίπτωση δικαιολογητικά τεκμηρίωσης, απόφαση της Κοσμητείας της οικείας Σχολής, η οποία κοινοποιείται στη Γραμματεία του ως άνω Τμήματος, για την άμεση ενημέρωση των ενδιαφερόμενων φοιτητών/τριών.

Φοιτητές/τριες που έχουν τεθεί σε καθεστώς μερικής φοίτησης δύνανται να επανέλθουν σε καθεστώς πλήρους φοίτησης μετά από αίτησή τους στη Γραμματεία του οικείου Τμήματος, χωρίς να απαιτούνται επιπλέον δικαιολογητικά, ή μετά από εισήγηση του Τμήματος (αν διαπιστωθεί ότι δεν συντρέχουν πλέον λόγοι συνέχισης της μερικής φοίτησης). Οι αιτήσεις για επάνοδο σε καθεστώς πλήρους φοίτησης υποβάλλονται και εξετάζονται μέσα στα ίδια προκαθορισμένα διαστήματα που έχουν οριστεί για την υποβολή αιτήσεων για ένταξη σε καθεστώς μερικής φοίτησης.

Δεν επιτρέπεται η μεταβολή του καθεστώτος μερικής φοίτησης κατά τη διάρκεια του ιδίου ακαδημαϊκού έτους.

Για την επάνοδο στο καθεστώς της πλήρους φοίτησης εκδίδεται διαπιστωτική πράξη της οικείας Κοσμητείας, η οποία κοινοποιείται στο Τμήμα του/της αιτούντος/σας.

**Άρθρο 5**

**Πρόγραμμα μερικής φοίτησης**

Για τους/τις φοιτητές/τριες που εντάσσονται σε καθεστώς μερικής φοίτησης, κάθε ακαδημαϊκό εξάμηνο λογίζεται ως μισό ακαδημαϊκό εξάμηνο και δεν δύναται να δηλώνουν προς παρακολούθηση και να εξετάζονται σε αριθμό μαθημάτων μεγαλύτερο από το ήμισυ των μαθημάτων του εξαμήνου τα οποία προβλέπονται στο πρόγραμμα σπουδών του Τμήματός τους, εφαρμοζόμενης, και στην περίπτωση αυτή, της ανώτατης διάρκειας φοίτησης, σύμφωνα με την ισχύουσα νομοθεσία.

Οι φοιτητές/τριες κατά την υποβολή της δήλωσης μαθημάτων έχουν τη δυνατότητα να επιλέγουν οι ίδιοι τα μαθήματα που επιθυμούν να παρακολουθήσουν και στα οποία θα εξεταστούν. Σε κάθε περίπτωση οι φοιτητές/τριες που έχουν ενταχθεί σε καθεστώς μερικής φοίτησης δύνανται να δηλώνουν μαθήματα του προγράμματος μερικής φοίτησης τα οποία αντιστοιχούν σε δεκαπέντε (15) συν/πλην τρεις (3) πιστωτικές μονάδες (ECTS) ανά εξάμηνο και σε τριάντα (30) πιστωτικές μονάδες (ECTS) ανά ακαδημαϊκό έτος. Ο μέγιστος αριθμός των οφειλόμενων μαθημάτων (δηλαδή των μαθημάτων που έχουν δηλωθεί στο παρελθόν αλλά δεν εξετάστηκαν επιτυχώς) που μπορούν να δηλωθούν ανά εξάμηνο καθορίζεται από τη συνέλευση του Τμήματος.

Το Τμήμα μπορεί να εξειδικεύει περαιτέρω τους παραπάνω γενικούς κανόνες δήλωσης με βάση τις εκπαιδευτικές του ανάγκες.

**ΠΑΡΑΡΤΗΜΑ**

**ΥΠΟΔΕΙΓΜΑ 1**

|  |  |
| --- | --- |
|  **ΑΙΤΗΣΗ**  | **ΠΡΟΣ** |
| **ΓΙΑ ΕΝΤΑΞΗ ΣΕ ΚΑΘΕΣΤΩΣ ΜΕΡΙΚΗΣ ΦΟΙΤΗΣΗΣ** | **Τη Γραμματεία του ΤΠΔΜΒ** |
|  | **(για την Κοσμητεία της ΣΑΚΕ)** |
|  | **Του Πανεπιστημίου Θεσσαλίας**  |
| **Επώνυμο** | Αιτούμαι την ένταξή μου σε καθεστώς μερικής φοίτησης κατά το ακαδημαϊκό έτος …………………………. γιατί ανήκω στην παρακάτω κατηγορία φοιτητών:α) φοιτητές που εργάζονται αποδεδειγμένα τουλάχιστον 20 ώρες εβδομαδιαίωςβ) φοιτητές που ανήκουν στην κατηγορία με αναπηρίαγ) φοιτητές που ανήκουν στην κατηγορία των αθλητών. Για την απόδειξη των ανωτέρω επισυνάπτω ταδικαιολογητικά που απαιτούνται:1……………2…………….3…………………Δηλώνω (επιλέξτε ανάλογα Α ή Β)Α) ότι έχω εγγραφεί με την ειδική κατηγορία των φοιτητών/τριών με αναπηρία(5%)Β) ότι δεσμεύομαι να υποβάλλω τα απαραίτητα έγγραφα, με την έναρξη του επόμενου ακαδημαϊκού έτους, προκειμένου να διαπιστωθεί εάν εξακολουθούν να συντρέχουν οι λόγοι για τη συνέχιση της ένταξής μου σε καθεστώς μερικής φοίτησης (αφορά στους φοιτητές που αποδεδειγμένα εργάζονται 20 ώρες εβδομαδιαίως και σε αθλητές, όπως ορίζονται στο άρθρο 76 του ν. 4957/2022).  |
| **Όνομα** |
| **Όνομα πατρός** |
| **Τμήμα φοίτησης** |
| **Έτος φοίτησης** |
| **Α.Μ** |
| **Διεύθυνση κατοικίας** |
| **Τ.Κ.** |
| **Τηλέφωνα Επικοινωνίας:** |
| **Σταθερό** |
| **Κινητό** |
| **E-mail προσωπικό** |
| **E-mail (ιδρυματικό)** |
|  |
| Βόλος ../../20… |  ΥΠΟΓΡΑΦΗ  Ο/Η αιτών/ούσα  |